L'article 4 de la Llei 15//1984, de 20 de març, del joc, atribueix al Govern la planificació dels jocs i de les apostes.
Pel Decret 240/2004, de 30 de març, es va aprovar el catàleg de jocs i apostes autoritzats a Catalunya, així com els criteris aplicables a la seva planificació, el qual va substituir els anteriors decrets 324/1985, de 28 de novembre, sobre la planificació del joc, i 325/1985, de 28 de novembre, d'aprovació del primer catàleg de jocs i apostes autoritzats a Catalunya, i altres mesures de planificació contingudes en reglamentacions específiques posteriors, integrant de forma unitària en una disposició normativa el contingut vigent d'ambdós textos reglamentaris citats.
Tant en el decret de planificació de l'any 1985 com en el vigent Decret 240/2004, es preveu la limitació del nombre de casinos autoritzats en el territori de Catalunya a tres, sense que tampoc no es puguin autoritzar als casinos existents o futurs a disposar de sucursals, en aquest disseny de la planificació que es va establir.
No obstant, des que es va establir la planificació inicial amb l'esmentada limitació del nombre de casinos que es poden autoritzar a Catalunya fins a l'actualitat han transcorregut dues dècades, període de temps en el qual les circumstàncies demogràfiques de la població catalana i l'afluència turística en les diferents zones del territori, així com la importància creixent del lleure de la societat del benestar, han sofert modificacions i transformacions que fan convenient adequar la planificació en aquesta matèria a la situació actual tot tenint en compte els casinos existents a Catalunya.
Així mateix, cal assenyalar que l'any 2001, pel Decret 204/2001, de 24 de juliol, es va aprovar el vigent Reglament de casinos de joc, que regula exhaustivament, entre d'altres aspectes, el règim de tramitació, modificació, renovació i cancel·lació de les autoritzacions per a la instal·lació de casinos de joc a Catalunya.
En concret, l'article 6 d'aquest Reglament regula la forma d'atorgament de les autoritzacions per a la instal·lació i l'explotació dels casinos de joc, que s'ha d'efectuar amb la convocatòria prèvia de concurs públic que inclogui els criteris objectius de valoració, com són els relatius a l'interès turístic del projecte, garanties personals i financeres, qualitat de les instal·lacions i inversions, ubicació i influència directa i indirecta que pugui tenir l'obertura del nou casino, llocs de treball que es puguin generar, viabilitat econòmica i tecnologia, tot tenint en compte així mateix, d'acord amb l'article 10, els criteris de preferència que assenyali la convocatòria i, amb caràcter prioritari, la planificació sectorial i de conjunt, el grau de saturació de la demanda global de joc i la idoneïtat de l'emplaçament.
Tenint en compte aquesta regulació i les circumstàncies sociodemogràfiques abans assenyalades s'ha considerat adient incrementar en un el nombre de casinos que preveu la planificació sobre aquesta matèria, passant de tres a quatre el nombre de casinos autoritzats per a tot el territori de Catalunya.
D'altra banda, i en la mesura en què correspon a l'Administració de la Generalitat vetllar pel desenvolupament del joc a Catalunya en els termes de la Llei del joc i les reglamentacions específiques aprovades pel Govern, es procedeix a preveure en la descripció del catàleg de jocs i apostes que efectua el Decret 240/2004, a l'article 2, l'esment genèric a les diferents modalitats d'apostes, per tal d'incorporar-hi les noves modalitats d'apostes que, si bé no havien tingut al passat incidència social rellevant a Catalunya, actualment desperten un interès creixent, en general associades a les noves tecnologies que permeten el joc remot, que pot gener riscos i inseguretat si no es procedeix al seu control i supervisió i que, per tant, tampoc no poden quedar al marge del control que correspon a l'Administració pública.
D'acord amb aquesta darrera modificació s'afegeix també un article al Decret 240/2004, l'article 13, per tal de fer-hi referència expressa al concepte de les apostes i les seves diferents modalitats, regulant els criteris de planificació respecte de les apostes, garantint la seva execució i preveient determinades prohibicions sobre les mateixes.
Per tot l'exposat, d'acord amb el dictamen de la Comissió Jurídica Assessora, a proposta de la consellera d'Interior i en ús de les atribucions que estableix la disposició final tercera de la Llei 15/1984, de 20 de març, del joc, amb la deliberació prèvia del Govern,
Es modifica l'article 2 del Decret 240/2004, de 30 de març, d'aprovació del catàleg de jocs i apostes autoritzats a Catalunya i dels criteris aplicables a la seva planificació, que queda redactat de la manera següent:
"Descripció del catàleg de jocs i apostes
"El catàleg de jocs i apostes autoritzats a Catalunya, previst en l'article 3 de la Llei 15/1984, de 20 de març, del joc, comprèn els següents: loteria, jocs que es poden practicar exclusivament als casinos de joc previstos a l'article 8.2 del present Decret, plena o bingo, màquines recreatives, màquines recreatives amb premi i d'atzar, rifes, tómboles, combinacions aleatòries, apostes hípiques, apostes de llebrers i apostes de trinquet, en totes les seves modalitats i les apostes esportives o no esportives que no tinguin el caràcter d'apostes mútues."
Es modifica l'apartat 1 de l'article 8 del Decret 240/2004, de 30 de març, d'aprovació del catàleg de jocs i apostes autoritzats a Catalunya i dels criteris aplicables a la seva planificació, que queda redactat de la manera següent:
"8.1 Es limita a quatre el nombre de casinos autoritzats per a tot el territori de Catalunya."
S'afegeix l'article 13 al Decret 240/2004, de 30 de març, d'aprovació del catàleg de jocs i apostes autoritzats a Catalunya i dels criteris aplicables a la seva planificació, amb el redactat següent:
"13.1 S'entén per aposta l'activitat de joc per la qual s'arrisca una quantitat de diners, amb l'expectativa d'obtenir un premi econòmicament valuable, sobre els resultats d'un esdeveniment prèviament determinat, de desenllaç futur, incert i aliè a les parts intervinents.
"13.2 S'entén per apostes creuades l'activitat de joc per la qual una empresa se situa en la posició d'intermediari respecte de les quantitats apostades entre tercers.
"13.3 S'entén per apostes de contrapartida l'activitat de joc per la qual la persona usuària aposta contra l'Entitat Autònoma de Jocs i Apostes de la Generalitat o contra una empresa autoritzada, les quals s'obliguen a pagar al guanyador un premi igual a multiplicar l'import apostat pel coeficient que l'Entitat Autònoma de Jocs i Apostes de la Generalitat o l'empresa hagin assignat prèviament al resultat guanyador.
"13.4 Queden prohibides les apostes, en qualsevol de les seves modalitats, que per si mateixes o pels esdeveniments sobre els que es realitzin, atemptin contra drets fonamentals de la persona, i les que es basin en la comissió de delictes, faltes o infraccions administratives i aquelles basades en esdeveniments de naturalesa política o religiosa."